Evropska unija osudila 'falsificirani' ishod ruskog referenduma u Ukrajini
Evropska unija osudila je u srijedu, 28. septembra, "ilegalno" glasanje na referendumu o pripajanju Rusiji, koji je održan u četiri okupirane regije Ukrajine.
"EU osuđuje održavanje nezakonitih 'referenduma' i njihov krivotvoreni ishod. Ovo je još jedno kršenje suvereniteta i teritorijalnog integriteta Ukrajine, usred sistemskih kršenja ljudskih prava", napisao je visoki predstavnik EU za vanjsku politiku Josep Borrell na Twitteru. Zvaničnici u četiri regije u Ukrajini pod okupacijom Moskve u utorak, 27. septembra, proglasili su pobjedu na ilegalnom referendumu za spajanje s Rusijom. Rusija je organizirala referendum u četiri okupirane regije, što Ukrajina, Zapad i Ujedinjene nacije ne priznaju i dodaju da je u suprotnosti sa međunarodnim pravom i Poveljom UN-a. "Lažni referendumi. Lažni rezultati. Ne priznajemo ni jedno ni drugo", poruka je koju je objavio predsjednik Evropskog vijeća Charles Michel objavio je na Twitteru. Šef NATO-a Jens Stoltenberg u utorak je nazvao rererendum "očiglednim kršenjem međunarodnog prava" koje "nema legitimitet". Lokalno biračko tijelo u južnoj regiji Zaporožje saopćilo je da se 93,11 posto birača odlučilo za rusku aneksiju nakon što su svi glasački listići prebrojani. Navodi se i da je ovo preliminarni rezultat. U Hersonu, također na jugu, vlasti su saopštile da se 87,05 posto birača odlučilo za pripajanje Rusiji nakon što je završeno prebrojavanje glasova. U istočnoj regiji Luganjsk koju kontrolišu proruski separatisti, prebrojano je 91,2 posto glasova, a većina od 98 posto je za pripajanje Rusiji, prema lokalnim vlastima. Navode i da je u Donjecku 99 posto građana glazalo za. "Jasno je" da će se Luganjsk vratiti u rusko okrilje, rekao je na Telegramu Leonid Pasečnik, lider samoproglašene Narodne Republike Luganjsk. Vlasti koje je instalirao Kremlj u tim regijama već tvrde da su glasački listići otišli Rusiji. Procjenjuje se da bi ruski predsjednik Vladimir Putin u petak, 30. septembra, mogao proglasiti te regije anektiranim dijelovima Rusije.